Komisijos reglamentas (EB) Nr. 1577/2003
2003 m. rugsėjo 8 d.
nukrypstantis nuo Tarybos reglamento (EB) Nr. 1251/1999 nuostatų dėl išmokų už tam tikrų pasėlių plotą ir išmokų už atidėtą žemę 2003-2004 metais tam tikrų Bendrijos regionų gamintojams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo [1] su paskutiniais pakeitimais, padarytais Reglamentu (EB) Nr. 1038/2001 [2], ypač į jo 9 straipsnio antros pastraipos ketvirtą įtrauką,
kadangi:
(1) Reglamento (EB) Nr. 1251/1999 8 straipsnio 1 dalyje nustatyta, kad išmokos už plotą turi būti mokamos nuo lapkričio 16 d. po derliaus nuėmimo.
(2) Tam tikrus Bendrijos regionus 2003 m. neigiamai veikė ekstremalios oro sąlygos, dėl kurių vidutinis derlingumas buvo ypač mažas.
(3) Dėl to kai kurie gamintojai susiduria su rimtais finansiniais sunkumais.
(4) Atsižvelgiant į padėtį tam tikruose Bendrijos regionuose ir į biudžeto padėtį, susijusioms valstybėms narėms nuo 2003 m. spalio 16 d. ir taikant 50 % ribą turėtų būti leista mokėti išankstines išmokas už tam tikrų pasėlių plotą ir išankstines išmokas už atidėtą žemę už 2003/04 prekybos metus.
(5) Atsižvelgiant į priimtinų priemonių neatidėliotinumą, reikėtų nustatyti, kad šis reglamentas įsigaliotų nedelsiant.
(6) Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 1251/1999 8 straipsnio 1 dalies, nuo 2003 m. spalio 16 d. priede išvardytų valstybių narių arba regionų gamintojams galima mokėti išankstinius mokėjimus už 2003/04 prekybos metus, neviršijant išmokų už tam tikrus pasėlius 50 % ir išmokų už atidėtą žemę 50 %.
2. 1 dalyje numatytus išankstinius mokėjimus galima mokėti tik tada, jeigu nustatoma, kad mokėjimo dieną susijęs gamintojas atitinta reikalavimus.
3. Apskaičiuodama galutinę išmoką už plotą gamintojams, gaunantiems šio straipsnio 1 dalyje numatytą avansą, kompetentinga institucija atsižvelgia į:
a) visus gamintojo reikalavimus atitinkančio ploto sumažėjimus;
b) visus pagal šį reglamentą sumokėtus avansus.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugsėjo 8 d.